**Pereche mondială**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ieri aripa mi-era la îndemână,

Dar n-am visat să zbor aşa departe,

Prin Rai mergeam cu Dumnezeu de mână,

Apoi m-a-nchis destinul într-o carte.

Acolo te-am găsit, mi-erai pereche

De dincolo de timpuri... Împlinirea

Mai multor profeţii şi la ureche

Mi-ai spus şoptit: “Deschide-mi, sunt iubirea”.

Nu, n-am avut de-atunci vreo îndoială,

Nevoia mea de aripi inutilă,

Noi suntem o pereche mondială,

O lacrimă pe-un câmp de clorofilă.

- Eu te-am găsit în eden, adormită,

Pe-un pat de flori, cu îngeri la tulpină

Ce-ți mângâiau o aripă, rănită,

Și te rugau să zbori către lumină.

Ți-am recitat un vers din poezia

Cu sentimente-adânci, dar interzise

Și te-ai trezit spunând că-s profeția

Pe care ai citit-o-n multe vise.

Am evadat din noaptea boreală,

Ce-mi-nghețase de mult timp destinul

Și-am devenit perechea mondială,

Schimbând pe-ambrozie și vin pelinul.

Liliana Trif Ioan Grigoraș